|  |
| --- |
|  |

|  |
| --- |
| **Rapport 2018 – om arbeidet med IP og koordinator** |
|  |
|  |
| Koordinerende enhet, Steinkjer kommune |
|  |
| **Ingeborg Laugsand** |
| **Helsesjef og systemkoordinator** |

Koordinerende enhet – aktivitetsoppsummering for 2018

## Aktivitet på systemnivå – evaluering av fokusområdene for 2018:

* Det har vært mange diskusjoner i ulike fora om hva KE er, og hvordan det virker med tanke på organisering av ny kommune, har også Koordinerende enhets plassering i Nye Steinkjer blitt diskutert.
* Sammensettingen i både Avdelingsforum og Koordinatorforum har vært stabil. Oppmøtet i Koordiantorforum har også i 2018 vært svært varierende
* En arbeidsgruppe oppnevnt av Avdelingsforum har revidert Prosedyre for ansvarsgruppe og Prosedyre for individuell plan og koordinator. Dette har for første gang blitt gjort elektronisk og i EQS.
* Det har blitt jobbet mye med rutiner og prosedyrer i kvalitetssystemet EQS, slik at all informasjon om KE og alle prosedyrer og retningslinjer blir å finne på ett sted. Ansatte kan nå se knappen for Koordinerende enhet på sine «hjemmeområder» i EQS fra alle enheter i avdelingene Oppvekst, Omsorg og Helse.
* Strukturert kompetansebygging på flere områder og nivå er gjennomført, med mål om å trygge koordinator i sitt virke, integrere prosedyrer og Sampro som samhandlingsverktøy rundt brukere som har behov for sammensatte tjenester. Det er gjennomført:
  + Månedlige møter med Toppadministratorene
  + 4 Workshop-møter med Lokale administratorer (Superbrukere)
  + Temadag om møteledelse ble arrangert i april. Invitasjon gikk til de som er koordinator eller som er deltaker i ansvarsgrupper og individuell plan. Ekstern foreleser denne dagen – Eirik Irgens. Ca 150 deltok.
  + 3 timers grunnopplæring for koordinatorer arrangert med interne ressurspersoner ble gjennomført i november. 6 deltok.
  + 3 timers nettkurs fra Visma for lokale administratorer i Sampro ble gjennomført i desember. Her deltok Steinkjer u-skole, Mestring og oppfølging, NAV, Barn og familie, Dag og døgn rehabilitering, Bo- og habilitering, i tillegg til toppadmin fra Helse, Oppvekst og Verran.
  + 3 timers nettkurs fra Visma for koordinatorer gjennomført i desember. Her deltok 24 koordinatorer fra Bo- og habilitering, barn og familie, skolehelsetjenesten, mestring og oppfølging – rustjenesten og dagsentra, NAV, dag- og døgn rehabilitering, forebyggende enhet Verran, barnevern, avlastning barn og unge.
* Arkivansvarlig for Sampro kom på plass i 2017 og arkiveringsløsningen er tatt i bruk. Stikkprøver i arkivbasen viser at det må jobbes for å forbedre arkiveringsrutinene. Nedfelling av rutiner er påbegynt, men ikke ferdigstilt.
* Møtevirksomhet koordinert av sekretær for KE:
* Det er gjennomført 8 møter i Koordinatorforum og 3 møter i Avdelingsforum. Møteledelse har gått på omgang.
* Toppadministratorene i Sampro (Elin Jegersen- avd for omsorg, Lars Petter Svarte-avd for oppvekst og Eva Heggstad Aas –avd for helse) har gjennomført 9 møter.
* Toppadministratorene har hatt 4 arbeidsmøter med Lokale administratorer (superbrukere) fra 7 forskjellige enheter som har bidratt med case og utfordringer knyttet til praktisk bruk av Sampro. Dette oppleves som nyttige møter for kunnskapsutveksling. De er med på å knytte system og utførelse sammen, og gir en arena hvor man kan avdekke hva som fungerer og hva som ikke fungerer ute i organisasjonen der innbyggerne møter tjenesteapparatet.
* Integreringsmottaket bruker fortsatt Sampro som samhandlingsverktøy. De er veldig godt fornøyde, og mener Sampro dekker de behov de har for samhandling rundt de personene som skal kvalifiseres og bosettes.
* Prosjektet «Oppstartskoordinator» ble avsluttet ved årsskiftet. To prosjektansvarlige med 50 % stilling hver har jobbet med å formalisere et forløp for hvordan man får koordinator og individuell plan i Steinkjer kommune i tillegg til at de har vært koordinator for ca 20 personer under 18 år. Sekretær for koordinerende enhet har vært på tre drøftingsmøter med prosjektlederne. [Rapporten kan du lese her.](file:///K:\IKT\PRO\SAMPRO\Oppstartskoordinator-%20prosjektrapport\RAPPORT%20PROSJEKT%20OPPSTARTKOORDINATORER.pdf)
* Veileder fra Helsedirektoratet [*Retningslinjer for oppfølging av personer med store og sammensatte behov*](https://helsedirektoratet.no/retningslinjer/oppfolging-av-personer-med-store-og-sammensatte-behov) sier noe om at personer som har slike behov bør ha et oppfølgingsteam rundt seg. Steinkjer kommune har i løpet av 2018 blitt med som en av 6 kommuner i et pilotprosjekt over tre år. «Strukturert tverrfaglig oppfølgingsteam» skal jobbe fram rutiner slik at brukerne sikres høyere kvalitet på det tverrfaglige arbeidet kommunen skal gi dem. Det er installert et elektronisk verktøy hos 14 fastleger i Steinkjer og i Verran, som skal hjelpe til å fange opp mennesker som kan trenge et oppfølgingsteam med mål om å bedre funksjonsnivået deres.
* Når man tar i bruk elektroniske verktøy som Sampro gjør dette at rutinene for oppstart av oppfølgingsteam og tildeling av koordinator endrer seg noe. Pilotens arbeidsgrupppe jobber med ajourhold av dette.
* Toppadministratorene og Lokale administratorene i Sampro har gjennom hele året jobbet med rutiner for hvordan man får til best mulig brukermedvirkning. Hva som er arkiv-verdig materiale har også blitt satt i fokus. Det har gjort at nye rutiner har blitt laget for områder/oppgaver det tidligere ikke har vært felles tydelige rutiner for. De rutinene skal legges i EQS.
* I Steinkjer kommune benyttes fortsatt Sampro kun til de som takker ja til individuell plan. Diskusjonen har gjennom hele 2018 gått på om dette også kan være et samhandlingsverktøy for koordinator og de tjenestene som er rundt brukere uten individuell plan. En del brukere ser ikke hensikten med en individuell plan, og har derfor ikke gir sitt samtykke til at dette skal opprettes. Da opplever koordinatorene å være uten verktøy for samhandling. Systemansvarlig for Sampro har vært i kontakt med produktutvikler for å høre hvilke nyvinninger som kommer i den nye versjonen de jobber med. De har vist seg å holde kortene tett inntil brystet ifht hva de jobber med. Ikke før i desember friga de informasjon, og da kan det se ut til at det ikke blir mulig å kjøre statistikkrapporter på ulike maler (samhandling med og uten individuell plan) før i 2020.
* 2018 er det tredje året hvor tjenestene rapporterer aktivitet kun i Sampro. Selv om leverandør har kommet med en ny rapportmodul som er noe forbedret, og at toppadministratorene i Sampro har jobbet sammen med de lokale administratorene for å få på plass nye rutiner for rydding i planene. Dette kan omfatte blant annet:
  + Fjerning av ansatte som har slutta i kommunen
  + Sletting av samtykke til deltakere som ikke lenger deltar i planen
  + Sørge for at planene har riktig koordinator
  + Avslutte – dvs sette dato for avslutning av planen, og arkivere de som ikke lenger er aktive planer
  + Redusere antallet «tulleplaner» ned til et oversiktlig minimum
  + Rapportmaterialet i Sampro er ikke tilfredsstillende nok for Koordinerende enhet i Steinkjer kommune. Det må fortsatt manuelt trekke fra planene i Integreringsmottaket og familieplanene. Sekretær for Koordinerende enhet har vært i kontakt med andre kommuner og spurt hvordan de rapporterer. Ingen av de vi har vært i kontakt med bruker rapportmodulen i Sampro. Alle gir tilbakemelding på at den er for dårlig, og de fleste opplyser at de har laget seg egne rapporteringsystemer i andre verktøy.

## Aktivitetsrapport for individnivået 2018:

#### Figur 1: Bruksområder for samhandlingsverktøyet Sampro.

|  |  |  |  |  |  |  |
| --- | --- | --- | --- | --- | --- | --- |
|  | Aktive planer 2018 | Passive planer 2018 | Aktive planer 2017 | Passive planer 2017 | Aktive planer 2016 | Passive planer 2016 |
| **Antall planer totalt** | **87** | **68** | **124** | **80** | **87** | **37** |
| **Meldinger (totalt)** | **971** | **1** | **1195** | **1** | **1184** | **0** |
| **Meldinger**  **(i snitt pr plan)** | **5,3** | **0** | **9,6** | **0** | **13,6** | **0** |
| **Innlogginger (totalt)** | **9997** | **409** | **8925** | **223** | **8378** | **34** |
| **Innlogginger ( i snitt pr plan)** | **54,9** | **4,2** | **72** | **2,8** | **96,3** | **0,9** |

Rapporten fra Sampro viser at det har vært en aktivitetsnedgang i 2018 sammenlignet med 2017. Det totale antall aktive planer er redusert til samme nivå som i 2016. Det er fortsatt et stort antall passive planer.

Mulige forklaringer til dette kan enten være at det er mange planer med så liten aktivitet at samtykket går ut, eller at det er mangelfulle rutiner knyttet til når og hvordan man skal avslutte og arkivere en plan. Det skal jobbes med å få på plass rutiner for dette.

Steinkjer kommune benytter Sampro også der det er behov for familieplan. Det er opprettet 3 familieplaner.

Integreringsmottaket benytter også Sampro som samhandlingsverktøy for sine deltakere. De er veldig godt fornøyd, og synes verktøyet fungerer godt til deres formål. Det er imidlertid vanskelig å kvalitetssikre tallmaterialet, da rapportmodulen i Sampro definerer alt som individuell plan (IP). Det har i løpet av året vært dialog med leverandør om dette, og de sier det er utviklingsarbeid i gang, og lover å ha en ny rapportmodul på plass innen utgangen av 2020.

#### Figur 2: Aktive planer fordelt etter alder og kjønn

Figur 2 viser hvordan de aktive planene i 2018 er fordelt etter aldersgrupper og kjønn.

Figuren kan ikke korrigeres for «opplæringsplaner» og planene fra integreringsmottaket. «Opplæringsplanene» har alle fødselsår 2000. Integreringsmottakets aktivitet er sjekket opp manuelt. Tallene fra integreringsmottaket viser at de i 2018 har registrert 53 planer i gruppen 20-65 år og 3 planer i gruppen 13-19 år. Det er 22 kvinner og 37 menn.

De fleste «opplæringsplaner» har fødselsår 2000 – altså registrert i aldersgruppen 13-18 år i 2018-rapporten.

#### Figur 3 Utvikling 2015-2018

Figur 3 viser utviklingen i alders- og kjønnsfordelingen på planeiere fra 2015 og ut 2018. Denne figuren er heller ikke korrigert for «Opplæringsplaner» og planer fra integreringsmottaket – av samme grunn som nevnt over.

Korrigert for dette viser den at det har vært en økning i planer for menn i alle aldersgrupper unntatt den yngste og den eldste. For kvinner er det markant økning i aldersgruppene 19-25 år og 26-50 år, ellers mindre økninger i de andre aldersgruppene. I gruppen 68+ kan det se ut til at de få planene vi hadde i 2017 ikke er med lenger.

Det er vanskelig å kommentere de store økningene med sikkerhet. Det kan skyldes at man i alder flytter seg fra en gruppe til en annen, eller som det kan leses i kommentaren til figur 2, kan noe skyldes at integreringsmottakets mange brukere er mellom 20 og 65 år, med fordeling på 22 kvinner og 37 menn.

#### Fig 4: Antall med koordinatoransvar for aktive og passive planer – fordelt på arbeidssted

Figur 4 viser antall aktive og passive planer gjennom året med en fordeling etter koordinators arbeidssted.

Som tidligere år er det ansatte i enhet barn og familie som koordinerer de fleste individuelle planer totalt sett. Dette betyr faggruppene helsesykepleier, fysioterapeut og ergoterapeut. Leder for disse faggruppene rapporterer om forhøyet etterspørsel etter disse som koordinator etter at «Oppstartskoordinator-prosjektet» ble avsluttet ved årsslutt.

Enhet mestring og oppfølging og Steinkjer ungdomsskole er på andre og tredjeplassene. En forklaring på dette er nok at prosjektmedarbeiderne i «Oppstartskoordinator-prosjektet» var fra disse enhetene. De fikk da naturlig tildelt koordinatoransvar for mange av de mest sammensatte sakene for personer under 18 år da dette var prosjektets målgruppe. Prosjektet ble avsluttet ved årsskiftet, og det er ikke sannsynlig at de har hatt tid til å overføre koordinatoransvaret over til andre før rapportmaterialet ble tatt ut.

Figuren viser en fordeling på aktive og passive planer. Årsakene til at noen enheter har flere passive enn aktive danner grunnlag for diskusjon i Koordinerende enhets og med lokale administratorer.

## Utfordringer og fokusområder framover

Utfordringene og fokusområdene framstilles ikke i prioritert rekkefølge.

1. Systemansvarlig og toppadministratorene for Sampro må fortsette å jobbe opp mot leverandøren for å finne best mulig utnytting av Sampro slik at de som benytter dette samhandlingsverktøyet opplever det som et nyttig verktøy. Det er ønskelig å kunne benytte Sampro både når det er samtykke til IP og når det ikke ønskes IP. Det er også viktig at verktøyet gir muligheter for gode rapporteringer ved slutten av året. Leverandørens nye løsninger som vil bli lansert gjennom 2019 vil bli avgjørende.
2. Få landet organisering av Koordinerende enhet i Nye Steinkjer – både organisatorisk og i praktisk drift.
3. Trekke erfaringer fra prosjektet «Oppstartskoordinator» som ble avsluttet ved årsskiftet. Oppstartskoordinatorene har verdifulle erfaringer knyttet til koordinatorrollen og drift av koordineringsarbeid.
4. Følge opp innhold og føringer i «Veileder om oppfølging av personer med store og sammensatte behov» i gjennom deltakelse i arbeidsgruppe for pilotprosjektet «strukturert tverrfaglig oppfølgingsteam».
5. Revidere prosedyrene for oppfølgingsteam (ansvarsgruppe), individuell plan og koordinator slik at de er i tråd med de nyeste føringene fra myndighetene, og lage saksframlegg til politisk behandling.
6. Utrede mulighetene for å finne gode administrative rapporteringsverktøy for arbeidet med oppfølgingsteam, individuell plan og koordinator som tilfredsstiller de kravene både myndighetene har når det gjelder Koordinerende enhets ansvar for å ha oversikt, samt kommunens behov for statistikk til strategisk planlegging av tjenestene.
7. Koordinerende enhet må jobbe for å få på plass et system både på individ- og systemnivå, som sikrer innhenting av erfaringer fra de som bruker tjenestene og deres pårørende – brukermedvirkning.
8. Få all info som er lagt på KE-området i EQS mer kjent i organisasjonen, slik at dette blir et fullverdig oppslagsverk for ansatte som skal samhandle om å gi tverrfaglige tjenester til innbyggerne.
9. Ajourhold av både hjemmesiden for Koordinerende enhet (KE) og EQS slik at det blir enklere og mer brukervennlig å finne fram.
10. Systemansvarlig og toppaministratorer for Sampro må rydde i Samprobasen og klargjøre for arkivering og avslutning av gamle Steinkjer kommune innen november 2019. Ny base for Nye Steinkjer kommune kan åpnes etterpå.
11. Holde høyt faglig innhold på koordinatoropplæringsdagene. Se på muligheter for interkommunalt samarbeid og avsetting av penger til dette.
12. Jobbe med kompetanseheving til de som jobber tettest på brukerne, kunnskap om nye veiledere og lange linjer i tjenesteytingen. Alle skal se sin egen rolle i KE.
13. Jobbe med kompetansekartlegging ute i enhetene knyttet til tverrfaglig samhandling rundt personer med store og sammensatte behov.